CELEX: 62013TN0428
Language: el
Date: 2013-08-19 00:00:00
Title: Υπόθεση T-428/13: Προσφυγή της 19ης Αυγούστου 2013 — IOC-UK κατά Συμβουλίου

26.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 313/30
            
         Προσφυγή της 19ης Αυγούστου 2013 — IOC-UK κατά Συμβουλίου
   (Υπόθεση T-428/13)
   2013/C 313/57
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Iranian Oil Company UK Ltd (IOC-UK) (Λονδίνο, Ηνωμένο Βασίλειο) (εκπρόσωποι: J. Grayston, Solicitor, P. Gjørtler, G. Pandey, D. Rovetta, M. Gambardella, D. Sellers και N. Pilkington, δικηγόροι)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση 2013/270/ΚΕΠΠΑ του Συμβουλίου, της 6ης Ιουνίου 2013, για την τροποποίηση της απόφασης 2010/413/ΚΕΠΠΑ σχετικά με περιοριστικά μέτρα κατά του Ιράν (ΕΕ L 156 της 8.6.2013, σ. 10-14), και τον εκτελεστικό κανονισμό (EE) 522/2013 του Συμβουλίου, της 6ης Ιουνίου 2013, για την εφαρμογή του κανονισμού (ΕΕ) 267/2012 σχετικά με περιοριστικά μέτρα κατά του Ιράν (ΕΕ L 156 της 8.6.2013, σ. 3-7), στο μέτρο που οι προσβαλλόμενες πράξεις περιλαμβάνουν την προσφεύγουσα και
            
         
               —
            
            
               να καταδικάσει το Συμβούλιο στα δικαστικά έξοδα της παρούσας δίκης.
            
         
      Λόγοι ακυρώσεως και κύρια επιχειρήματα
   
   Η προσφεύγουσα προβάλλει επτά λόγους ακυρώσεως, οι οποίοι αφορούν παράβαση ουσιώδους τύπου της διαδικασίας, καθώς και παραβίαση των Συνθηκών και των σχετικών με την εφαρμογή τους κανόνων δικαίου: προσβολή του δικαιώματος ακροάσεως, ανεπαρκή αιτιολογία, προσβολή του δικαιώματος άμυνας, πρόδηλη πλάνη εκτιμήσεως, παραβίαση της θεμελιώδους αρχής της αναλογικότητας, παραβίαση της θεμελιώδους αρχής της ίσης μεταχειρίσεως και της απαγορεύσεως των διακρίσεων και προσβολή του θεμελιώδους δικαιώματος ιδιοκτησίας.
   Η προσφεύγουσα φρονεί ότι το Συμβούλιο δεν της παρέσχε τη δυνατότητα να προβάλει τις απόψεις της και ότι δεν υπήρχαν αντίθετες ενδείξεις που να το δικαιολογούν. Περαιτέρω, το Συμβούλιο παρέσχε ανεπαρκή αιτιολογία. Δεν έχει απαντήσει ακόμη στις αιτήσεις της προσφεύγουσας για την παροχή περαιτέρω αιτιολογίας και για πρόσβαση σε έγγραφα, με μόνη εξαίρεση ένα συνοπτικό έγγραφο που απέστειλε ως αποδεικτικό παραλαβής. Με τις παραλείψεις αυτές, το Συμβούλιο προσέβαλε το δικαίωμα άμυνας της προσφεύγουσας και της στέρησε τη δυνατότητα να αντιτάξει αποτελεσματικώς επιχειρήματα κατά των πορισμάτων του Συμβουλίου, καθόσον τα εν λόγω πορίσματα δεν κοινοποιήθηκαν στην προσφεύγουσα. Επιπροσθέτως, το Συμβούλιο δεν απέδειξε ότι ο έμμεσος έλεγχος της προσφεύγουσας από την NIOC συνεπάγεται οικονομικό όφελος για το Ιρανικό κράτος, το οποίο αντίκειται στον σκοπό της προσβαλλομένης αποφάσεως και του προσβαλλόμενου κανονισμού. Όσον αφορά την παρασχεθείσα αιτιολογία για την καταχώριση του ονόματός της στον επίμαχο κατάλογο, η προσφεύγουσα φρονεί ότι ήταν ανεπαρκής ή ενείχε πρόδηλη πλάνη εκτιμήσεως. Περαιτέρω, συνολικώς, από τη σύγκριση των σκοπών της αποφάσεως περί καταχωρίσεως και των πρακτικών συνεπειών της αποφάσεως αυτής για την προσφεύγουσα προκύπτει ότι η απόφαση είναι δυσανάλογη. Τέλος, το Συμβούλιο προσέβαλε το βασικό δικαίωμα ιδιοκτησίας λαμβάνοντας μέτρα των οποίων η αναλογικότητα δεν μπορεί να θεμελιωθεί.